49. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 943  της 2/11 Οκτ. 1980 (ΦΕΚ Α΄ 237) Περί του Πειθαρχικού Δικαίου των Ιδιοκτητών και του εν γένει προσωπικού των Ιδιωτικών Σχολικών Μονάδων Τεχνικής και Επαγγελματικής Εκπαιδεύσεως πάσης βαθμίδος, εποπτευομένων υπό του Υπουργείου Εμπορικής Ναυτιλίας. Έχοντες υπ’ όψει: 1.Τας διατάξεις των παρ. 3 και 7 του άρθρ. 49 του Νόμ. 576/77 «περί οργανώσεως και διοικήσεως της Μέσης και Ανωτέρας Τεχνικής και Επαγγελματικής Εκπαιδεύσεως» (ΦΕΚ 102 τ.Α΄/13.4.77). 2.Τας διατάξεις του άρθρ. 17 του Νόμ. 817/78 «περί ρυθμίσεως ενίων εκπαιδευτικών και εκκλησιαστικών θεμάτων» (ΦΕΚ 170 τ.Α/5.10.78). 3.Την υπ’ αριθ. 24/21.4.1980 γνωμοδότησιν του Κέντρου Εκπαιδευτικών Μελετών και Επιμορφώσεως (ΚΕΜΕ). 4.Την υπ’ αριθ. 645/1980/5.7.80 γνωμοδότησιν του Συμβουλίου της Επικρατείας, προτάσει των Υπουργών Εθνικής Παιδείας και Θρησκευμάτων και Εμπορικής Ναυτιλίας, αποφασίζομεν: Εφαρμογή διατάξεων Π.Δ. 13/79  (ανωτ. αριθ. 40) Άρθρ.1.-Αι διατάξεις του Π.Δ. 13/79 «περί Πειθαρχικού Δικαίου των Ιδιοκτητών και του εν γένει προσωπικού των Ιδιωτικών Σχολικών Μονάδων Τεχνικής και Επαγγελματικής Εκπαιδεύσεως πάσης βαθμίδος», (ΦΕΚ 4Α/11.1.79), έχουν εφαρμογήν και επί των Ιδιοκτητών και εν γένει προσωπικού των Ιδιωτικών Σχολικών Μονάδων πάσης βαθμίδος, των εποπτευομένων υπό του Υπουργείου Εμπορικής Ναυτιλίας. Πειθαρχικώς προϊστάμενοι Άρθρ.2.-1.Δια την εφαρμογήν του παρόντος Δ/τος, όπου εις το Π.Δ. 13/79 αναφέρεται ο Υπουργός ή Υφυπουργός ή Γεν. Γραμματεύς του Υπουργείου Εθνικής Παιδείας και Θρησκευμάτων, νοείται ο Υπουργός ή ο Γεν. Γραμματεύς του Υπουργείου Εμπορικής Ναυτιλίας. 2.Ομοίως δια τον αυτόν σκοπόν και εις το αυτό ως άνω Δ/γμα όπου αναφέρεται: α)Ο Γενικός Διευθυντής Επαγγελματικής Εκπαιδεύσεως ή ο νόμιμος αναπληρωτής αυτού του Υπουργείου Εθνικής Παιδείας και Θρησκευμάτων νοείται ο Γενικός Διευθυντής Προσωπικού Πλοίων (ΓΔΠΠ) του Υπουργείου Εμπορικής Ναυτιλίας. β)Ο οικείος Επόπτης Τεχνικής και Επαγγελματικής Εκπαιδεύσεως ή ο νόμιμος αναπληρωτής αυτού ή ο οικείος Γενικός Επιθεωρητής Τεχνικής και Επαγγελματικής Εκπαιδεύσεως ή ο νόμιμος αναπληρωτής αυτού του Υπουργείου Εθνικής Παιδείας και Θρησκευμάτων, νοείται ο Διευθυντής της Διευθύνσεως Οργανώσεως και Λειτουργίας Σχολών (ΔΟΛΣ) του Υπουργείου Εμπορικής Ναυτιλίας. Πειθαρχικά Συμβούλια Άρθρ.3.-1.Εις τα Περιφερειακά Συμβούλια Τεχνικής και Επαγγελματικής Εκπαιδεύσεως (ΠΣΤΕΕ) της παρ. 2/α, του άρθρ. 6 του Π.Δ. 13/79, μετέχει ως μέλος και ο Τμηματάρχης του πρώτου τμήματος της Διευθύνσεως Οργανώσεως και Λειτουργίας Σχολών (ΔΟΛΣ Ι) του Υπουργείου Εμπορικής Ναυτιλίας αναπληρούμενος υπό του Τμηματάρχου του τετάρτου τμήματος της αυτής Διευθύνσεως, εφ’ όσον πρόκειται περί Ιδιωτικών Σχολών του Κέντρου και οι κατά τόπους Λιμενάρχαι, αναπληρούμενοι υπό των νομίμων αναπληρωτών των ή των κατά τόπους Διοικητών των Ανωτέρων Δημοσίων Σχολών Εμπορικού Ναυτικού (ΑΔΣΕΝ), προκειμένου περί Ιδιωτικών Σχολών των Επαρχιών. Ούτοι ασκούν και χρέη εισηγητού της υποθέσεως. 2.Εις το Κεντρικόν Συμβούλιον Τεχνικής και Επαγγελματικής Εκπαιδεύσεως (ΚΣΤΕΕ) της παρ. 2/β του άρθρ. 6 του Π.Δ. 13/79 μετέχει ως μέλος και ο Τμηματάρχης της Ιδιωτικής Ναυτικής Εκπαιδεύσεως της Διευθύνσεως Οργανώσεως και Λειτουργίας Σχολών του Υπουργείου Εμπορικής Ναυτιλίας, όστις ασκεί και χρέη εισηγητού της υποθέσεως, αναπληρούμενος υπό του Τμηματάρχου του δευτέρου τμήματος της Διευθύνσεως Εκπαιδεύσεως του ΥΕΝ (ΔΕΚ-2). 3.Οι Εκπρόσωποι των Ιδιωτικών Εκπαιδευτικών Λειτουργών και Ιδιοκτητών, της παρ. 2/γ του άρθρ. 6 του Π.Δ. 13/79, οίτινες μετέχουν των ανωτέρω Συμβουλίων, υποδεικνύονται μετά των αναπληρωτών των, υπό του Υπουργού Εμπορικής Ναυτιλίας. 